K. Tóthová, poslankyňa: (2002-03-20):
Rada pre vysielanie a retransmisiu realizujúc tento platný zákon vydáva rozhodnutia, ktorými ukladá sankcie za porušovanie v televíznych vysielaniach týchto zákonom stanovených zákazov. A, čuduj sa svete, dnešné znenie zákona je také, že uložené sankcie sa míňajú účinku vzhľadom na úpravu lehôt, v rámci ktorých možno uložiť sankciu. Takto sa minula sankcia, teda nebola realizovaná, z roku 1999, keď bolo vystúpenie prezidenta Schustera a Markíza dostala 250-tisícovú pokutu. Táto pokuta prepadla vzhľadom na znenie zákona. Ďalej, keď bola uložená sankcia 2 mil. Markíze za vystúpenie speváka Müllera, ktorý propagoval drogy, taktiež táto sankcia prepadla. Ďalej, sankcia za vysielanie Pokémonov, ktorí veľmi zle pôsobia na našu mládež, ktorá bola uložená Slovenskej televízii v sume 400 000 korún, taktiež prepadla, pretože znenie súčasného zákona je zlé. Veľmi krátko si dovolím uviesť, že v lehote jedného roka ak má byť uložená sankcia, sa musí urobiť. Vymenujem veľmi stručne, Rada pre vysielanie a retransmisiu musí preskúmať stav veci a vydať rozhodnutie o uložení, ďalej, rozhodnutie rady sa musí doručiť do vlastných rúk zodpovedného subjektu. Po ďalšie, zodpovedný subjekt má 15-dennú lehotu na podanie odvolania, v ktorej v 99 % prípadov sa zodpovedný subjekt, ktorému je uložená sankcia, odvolá na Najvyšší súd. Po ďalšie, v tejto ročnej lehote sudca Najvyššieho súdu musí preštudovať spis, vytýčiť pojednávanie a rozhodnúť vo veci, zároveň vyhotoviť písomné rozhodnutie. Po ďalšie, v tejto ročnej lehote rozhodnutie Najvyššieho súdu sa musí doručiť do vlastných rúk povinného subjektu a zmocnenému zástupcovi Rady pre vysielanie a retransmisiu. Ak Najvyšší súd zruší rozhodnutie a vráti vec na nové prejednanie rady, toto všetko sa musí udiať, ešte aj nové prerokovanie rady v tej jednoročnej lehote. Ak súd vlastne potvrdí rozhodnutie rady, povinný subjekt obyčajne dobrovoľne neplní uloženú povinnosť, teda nerealizuje sankciu a v jednoročnej lehote sa musí stihnúť ešte aj realizovanie tejto sankcie prostredníctvom exekučného konania alebo exekútora, ktorého zmocňuje súd. A prevažne jeden-dva mesiace takéto zmocnenie trvá. Vážené panie poslankyne, vážení páni poslanci, aj vypočuť si to bolo veľa, nieto aby tieto orgány všetko to v jednoročnej lehote stihli. Z toho dôvodu sa rada v tomto smere stala bezzubým orgánom. To konštatovala už v júli naša tlač. Uvádzam napr. Pravdu z 12. júla 2001, ako aj ďalšie denníky: Nový Deň, Nový Čas a podobne. Preto poslanci sa rozhodli novelizovať tento zákon. Blížia sa voľby a všetky prestúpenia tohto zákona by taktiež vo volebnej kampani sa stali akosi nepostihnuteľné, lebo uvedenú procedúru v lehote jedného roku sa nedá stihnúť. Navrhujeme zmeniť § 64 ods. 3 tak, že by nebol formulovaný na „realizáciu rozhodnutia“, ale lehoty by boli na „rozhodnutie“ Rady pre vysielanie a retransmisiu. Ďalej dovoľte, aby som sa vyjadrila k spoločnej správe, ktorá bola prijatá gestorským výborom. Gestorský výbor navrhuje rozšíriť paragraf, teda rozšíriť náš poslanecký zákon o čl. I § 64 ods. 2 o vetu: „Rada môže uložiť pokutu aj bez predchádzajúceho upozornenia, ak došlo k porušeniu tohto zákona s vážnym celospoločenským dopadom.“ Poslanci predkladajúci návrh na vydanie zákona sa stotožnili s týmto návrhom gestorského výboru, považujú ho za prínosný, dokonca bol prerokovaný aj so zástupcami rady, ktorí ho taktiež pozitívne hodnotili. Ďalej, legislatívny návrh v § 64 ods. 3 sa týka legislatívnej techniky. Namiesto „k porušeniu povinnosti došlo“ zmena je: „bola povinnosť porušená“. Je to síce trpný rod, ktorý v slovenčine aj v právnych predpisoch neradi počujeme, ale predkladatelia prijímajú túto legislatívnotechnickú pripomienku. Ďalej, 3. bod gestorského výboru. Ide o zmenu návestia, predkladajúci poslanci taktiež súhlasia s týmto návrhom, bod 4, kde v § 64 sa vkladá odsek 6, ktorý znie: „Ak súd rozhodnutie rady zruší a vec vráti na nové konanie, rada rozhodne o sankcii najneskôr do 3 mesiacov odo dňa doručenia rozhodnutia Najvyššieho súdu.“ Tento návrh gestorského výboru vítajú predkladatelia, stotožnili sa s ním aj zástupcovia rady. Ďalšia veta je navrhovaná: „Nové rozhodnutie rady o uložení sankcií sa vykoná po doručení rozhodnutia vysielateľovi.“ Nestretlo sa to s pozitívnym hodnotením Rady pre vysielanie a retransmisiu a predkladajúci poslanci tiež sa s týmto dovetkom nestotožňujú, preto sme toho názoru, že druhá časť by mala byť vynechaná. Ďalej, súhlasíme aj so zmenou účinnosti tohto návrhu. Ďalej dovoľte, aby som sa vyjadrila k pripomienkam legislatívneho odboru a aproximácie práva, ktorý vlastne dáva len legislatívne zmeny, ktoré sú premietnuté v spoločnej správe. Vážené panie poslankyne, vážení páni poslanci, nebudem vašu trpezlivosť ďalšími argumentmi akosi cvičiť, ale uchádzam sa jednoznačne o vašu podporu tohto legislatívneho návrhu. Všetci musíme mať záujem na vymožiteľnosti práva, teda aj vymožiteľnosti rozhodnutí Rady pre vysielanie a retransmisiu. Preto myslím, že tento legislatívny návrh podporíte. Ďalej, všetci máme rodiny a deti. Myslím, že nie je medzi nami niekto, kto by vedel podporiť propagáciu násilia, propagáciu diskriminácie, propagáciu devastácie životného prostredia a podobne. Ak toto všetci cítime, potom nemôžeme byť taktiež súhlasní s tým, že pokuty, ktoré sa za prestúpenie zákona ukladajú, sú nevymožiteľné vzhľadom na súčasné znenie zákona. Preto verím, že budete ústretoví a podporíte náš legislatívny návrh, o čo sa vlastne týmto svojím vystúpením u vás uchádzam. Ďakujem vám za pochopenie.